Turizmus Online - Fények, ízek, folyók
Turizmus Online > tt élménybeszámoló > Fények, ízek, folyók
Lyon közelebb került Budapesthez
A turisták számára Lyon a kulináris élvezetek végtelennek tűnő tárházával szolgál, ezért minimum megér egy „gasztro-hétvégét”. Lyon még a párizsiak szerint is Franciaország gasztronómiai fővárosa. A helyiek úgy tartják, nem a híres séf, Paul Bocuse települt Lyon mellé, hanem épp fordítva. Mindenesetre a jó egészségnek örvendő, élő Bocuse-ről vásárcsarnokot neveznek el. Ez az a vásárcsarnok – Halles de Lyon–, ahol a város 14 Michelin csillagos éttermének séfjei beszerzik éttermükbe az alapanyagokat, friss tengeri haltól, a legszebb húsokon keresztül az érett sajtokig. És, hogy hány féle sajt van a franciáknál? Nos, erre még Etienne Boissy sajtmester is úgy felel, hogy nagyjából 450 félének van története, de összesen lehet vagy ezer. Majd megkínál pár falat, érett kecskesajttal, hozzá száraz fehéret tölt.
Lyon környékén azonban nem csupán fehér bort termelnek. A Beaujolais (magyarul bozsolé) mára számos hazai borkedvelő számára az újbor szinonimájává vált. A Lyontól északra elterülő Beaujolais borvidék könnyű – gamay vagy chardonnay fajtákból készülő borai november harmadik csütörtökén kerülnek forgalomba. A kialakulásának oka, hogy régen képtelenek voltak a bor minőségét hosszabb időre garantálni, késő őszre már igencsak szétesett a hegy leve, így az emberek alig várták az újbor elkészültét. A bozsolé olyan mértékben vált a város egyik azonosító jelévé, hogy mára úgy tartják, Lyonnak három folyója van: Rhone, Saonne és a Beaujolais. Nos, ha utóbbi nem is hömpölyög át a városon, mint a másik kettő, cseppjeit élvezhetjük a Lyontól alig karnyújtásnyira lévő számos, borkostolót kínáló chateau-ban, amelyekben akár a szállást is találunk.
Evés-ivás után itt az ideje felfedezni Lyont – mondjuk kerékpárral. A félmilliós városban 350 kilométernyi bringasáv áll rendelkezésre. És használják is – büszkélkedik a kerékpárkölcsönzőt és bringás városnézéseket szervező Olivier Le Bouille. Külön kiemeli a lyoni közösségi bringahálózatot, melynek 325 állomásáról lehet bringához jutni. Persze elképesztő állapotok uralkodnak a tömegközlekedésben is; a metró- busz- troli- és villamoshálózaton bárhova eljuthat az ember. Például a Confluence-hoz, ahol a – helyiek szerint – feminin Saonne és férfias Rhone egymásba ömlik. Itt lubickol az élményekben a kortárs építészetre nyitott utazó; egyik formabontó épület a másik után, zömében felhagyott ipari épületekből kialakítva. Földszintjükön jobbnál jobb bisztrók, hogy a modern blokkokban dolgozók munka után Saonne parti teraszaikon pihenjék ki fáradalmaikat. Mézgáék Köbükije lakott olyan toronyban, mint ami az egykor tervezett lyoni olimpiára 1965- ben épített uszoda fölött tekint le a Rhone-ra, de innentől kezdve a lyoni belváros már javarészt egységes történelmi képet mutat. Különösen igaz ez Világörökség részét képező Fourviere-re, ahol már a rómaiak is színházba jártak, a reneszánsz alatt olasz bankárok benépesítette Vieux-Lyonra és selyemszövők Croix-Rousse negyedre. És hogy hol gondolták először úgy, hogy a világ proletárjainak egyesülnie kéne? Lyonban, ahol a takácsok az ipari forradalom alatti berzenkedését követően Croix-Rousse-ból kiindulva erőteljes munkásmozgalom bontakozott ki. Ez is a történelem része. Vieux-Lyon valódi labirintus, ahol a szűk utcákat a középkori házakban futó passzázsok – traboules – kötik össze. És lyukad ki az ember egy-egy kis térre, ahol újra „tankolhat” a lyoni vendéglátás sajátos egységében, egy bouchon-ban. A zömében helyi delikátesz, sertés belsőségeket kínáló bouchon-ok egyikében kezdte pályafutását a legendás Bocuse is. 325 - ennyi épületet és látványosságot világítanak ki Lyonban esténként a két folyó partján. Nyílván nem kívánja elhódítani Párizstól a fény városa címet, de valóban meggyőző az esti városkép egy vacsorával egybekötött hajókázás során. Különösen a Fourviere-en egymás mellett álló neogót Notre Dame de Fourviere bazilika és az Eiffel-torony 1894-ben épült kicsinyített mása világít tarkán a város fölött. Nem mellesleg, Lyon egyik legjelentősebb eseménye a decemberi Fények Fesztiválja, amikor a város egészen hihetlen fényekbe öltözik. Magyarok régóta járnak Lyonba. Az első nagyobb létszámú megjelenésünk 911-ben történt nem békés szándékkal, távoztunkban hátrafele nyilazva. De alkotott itt jeles reneszánsz zeneszerzőnk, Bakfark Bálint is. Menjünk bátran, nyitottan Lyonba! Az emberek kedvesek és vendégszeretőek ebben a multikulturális városban, ahol 12 ezer szállodai szobából választhatott tavaly 5,5 millió turista.
Másról aligha nevezhették volna el Lyon repülőterét, mint Antoine de Saint-Exupéry-ről. A kitűnő pilóta, olyan remekművek szerzője, mint az Éjszakai repülés, a város szülötte. A lyoni légikikötő mára Franciaország harmadik legfontosabb átszálló repülőterévé nőtte ki magát köszönhetően az Air France-leány Brit Air-nek, melynek legjelentősebb gyűjtő-elosztó pontja. Erre is épít a június 19-én debütáló Budapest-Lyon járat. Az Air France szerint Lyon a magyar utasok által repült francia desztinációk közül a második helyen áll. A reptéren tavaly 8,4 millió utas fordult meg, közülük minden harmadik átszálló volt. A Brit Air zömében francia, belföldi repterek felé szállít át átlagosan 25 perces átszállási időkkel. Ezt úgy tudják összehozni, hogy a gépek a terminál két oldalán, egymástól alig 50 méterre parkolnak az átszállási periódusok tökéletes összehangolásával. A Brit Air flottája csupa keskenytörzsű CRJ-ből áll. A budapesti útvonalat a 100 személyes CRJ1000 repüli 2 óra alatt.
Köszönjük az Atout France és az Air France- KLM meghívását